Jegyzőkönyv

2016. június 7. napján 18,00 órakor a Pethőhenye Faluház helyiségében megtartott rendkívüli képviselő-testületi ülésről.

**Jelen vannak** Deák István György polgármester

 Szabó Frigyes alpolgármester

 Porpáczy Andrásné képviselő

 Kövesi Ferencné képviselő

 Bartus Dávid képviselő

 Dr. Horváth Renáta Szita Gabriella jegyző megbízása alapján

**Deák István György polgármester** köszöntötte a megjelenteket, ezt követően megállapította, hogy az ülés határozatképes, jelenlévő képviselők száma 5 fő. Tájékoztatta a képviselőket, hogy a képviselő–testületi ülés összehívására Pethőhenye Község Önkormányzati Képviselő–testületének az önkormányzat Szervezeti és Működési Szabályzatáról szóló 1/2015 (I.6.) önkormányzati rendelet 12. §. (1) (2) bekezdése alapján, meghívó kiküldése nélkül került sor. Deák István György polgármester a képviselő-testületi ülés összehívására okot adó sürgős, halasztást nem tűrő esetként a Pethőhenye 0110/10. hrsz. alatti ingatlanra vonatkozó adásvételi szerződés ügyét jelölte meg. A képviselő-testület tagjait Dr. Horváth Renáta igazgatási ügyintéző értesítette telefonon a képviselő-testület ülésének összehívásáról 2016. június 6. napján.

A képviselő-testület egyhangúan a polgármester javaslatára az alábbi napirendet fogadta el:

**Napirend:**

1. **Pethőhenye 0110/10. hrsz. alatti ingatlan adásvételi ügye**

 **Előadó: Deák István György polgármester**

1. **Nagypáli Közös Önkormányzati Hivatal fenntartó önkormányzatai együttes ülésének összehívása**

 **Előadó: Deák István György polgármester**

1. **Vis maior pályázat benyújtása**

 **Előadó: Deák István György polgármester**

1. **Egyebek**

**Napirend tárgyalása:**

1. **Pethőhenye 0110/10. hrsz. alatti ingatlan adásvételi ügye**

**Előadó: Deák István György polgármester**

**Deák István György polgármester:** Elmondta, hogy egy adásvételi szerződés kifüggesztésébe hiba csúszott, amely Porpáczy Andrásné képviselőt érinti, mint eladót. Kérte a képviselőket tegyék fel kérdéseiket.

**Kövesi Ferencné képviselő:** Mi volt a probléma, miért nem lehetett korrigálni a hibát?

**Dr. Horváth Renáta igazgatási ügyintéző:** Két módon kell kifüggeszteni egy szerződést: az önkormányzat hirdetőtábláján, valamint a [www.magyarorszag.hu](http://www.magyarorszag.hu) oldalon. A kifüggesztés mindkét módon megtörtént, viszont [www.magyarorszag.hu](http://www.magyarorszag.hu) oldalon a szerződének nem az a példánya került becsatolásra mellékletként, amelyen a természetes személyazonosító adatok letakarásra kerültek, valamint nem szerepelt rajta a kifüggesztés kezdő időpontját, és a jognyilatkozat tételre nyitva álló határidő utolsó napját tartalmazó záradék. Emiatt levételre került a szerződés azzal, hogy újra ki kell függeszteni.

**Kövesi Ferencné képviselő:** És ez milyen hátránnyal jár?

**Porpáczy Andrásné képviselő:** Azzal, hogy új adásvételi szerződést kell kötni.

**Kövesi Ferencné képviselő:** És akkor újból hatvan napnak el kell telnie?

**Dr. Horváth Renáta igazgatási ügyintéző:** Igen.

**Szabó Frigyes alpolgármester:** Hogy történhetett meg, hogy két szerződés jól feltöltésre került, a harmadik meg nem?

**Kövesi Ferencné képviselő:** És a hatvan nap lejárt?

**Dr. Horváth Renáta igazgatási ügyintéző:** Nem, mert pénteken levételre került. Június 6.–án járt volna le.

**Kövesi Ferencné képviselő:** De attól függetlenül ez a hiba benne van, de megvehették volna.

**Dr. Horváth Renáta igazgatási ügyintéző:** Elméletileg, a Földhivatal állásfoglalása alapján még elfogadható lett volna, a hiba ellenére is. De mivel tudtuk, hogy elővásárlásra jogosult tenne jognyilatkozatot, ezért úgy döntöttünk, hogy levesszük, mivel nem akartuk, hogy ezáltal megtámadhatóvá váljék, vagy egy esetleges peres utat igénybe vegyenek a hivatallal szemben.

**Szabó Frigyes alpolgármester:** De most mi volt a hiba ezzel a kifüggesztéssel?

**Dr. Horváth Renáta igazgatási ügyintéző:** Az, hogy a természetes személyazonosító adatok nem kerültek letakarásra, valamint nem szerepelt rajta a záradék, függetlenül attól, hogy látható volt, hogy milyen időpontok között volt kifüggesztve, mert ez az oldal tartalmazta, hogy mettől meddig volt kifüggesztve.

**Szabó Frigyes alpolgármester:** És akkor ezt nem lehetett volna korrigálni?

**Dr. Horváth Renáta igazgatási ügyintéző:** Lehetett volna, de úgy volt tiszta, ha leszedjük, hogy a későbbiek folyamán ne legyen támadható.

**Kövesi Ferencné képviselő:** Mikor lett észrevételezve?

**Dr. Horváth Renáta igazgatási ügyintéző:** Pénteken.

**Szabó Frigyes alpolgármester:** Akkor ezek szerint a hivatal mulasztott?

**Dr. Horváth Renáta igazgatási ügyintéző:** Igen.

**Szabó Frigyes alpolgármester:** És akkor most újabb hatvan napra ki kell függeszteni?

**Dr. Horváth Renáta igazgatási ügyintéző:** Igen.

**Porpáczy Andrásné képviselő:** Még nincs új szerződés, egyeztetni kell az ügyvéddel. De egyébként az eredendő probléma az, hogy az Erdélyi Melinda eltévesztette, és nem egy szerződésbe írta az egészet, hanem három különbe. Egyet írt csak meg, a 0116/7-est, a másik kettőt elfelejtette, szólni kellett. Ha egy szerződésben van az az összes, akkor ez nem történik meg.

**Szabó Frigyes alpolgármester:** Volt rá más érdeklődő is?

**Dr. Horváth Renáta igazgatási ügyintéző:** Igen.

**Szabó Frigyes alpolgármester:** És itt le volt dátumozva a kifüggesztési határidő?

**Dr. Horváth Renáta igazgatási ügyintéző:** Persze, és a Földhivatal is azt mondta, hogy az itteni kifüggesztés a mérvadó.

**Szabó Frigyes alpolgármester:** Szerintem nem mindenki jön ide az irodába megnézni.

**Dr. Horváth Renáta igazgatási ügyintéző:** Kinn vannak a hirdetmények másik hirdetőtáblán is a településen.

**Szabó Frigyes alpolgármester:** Ide kell benyújtani az elővásárlási jogot?

**Dr. Horváth Renáta igazgatási ügyintéző:** Igen.

**Szabó Frigyes alpolgármester:** Ha valaki az interneten keresgél, az alapján tud jelentkezni. Ha ott nem jól van felrakva, tévesen ..

**Dr. Horváth Renáta igazgatási ügyintéző:** A tartalma megismerhető az internetes kifüggesztés alapján is. Ez egy csatolmány, ami azt jelenti, hogy van egy előlap, amin szerepelnek a szerződés paraméterei: a terület nagysága, a vételár, milyen időpontok között van kifüggesztve.

**Szabó Frigyes alpolgármester:** Ez a szerződés a pecsét nélkül hivatalos?

**Dr. Horváth Renáta igazgatási ügyintéző:** Hogyne lenne hivatalos? Ügyvéd által ellenjegyzett szerződésről van szó. Csak a hivatal hozzáférhetőségén keresztül kerülhetett feltöltésre.

**Szabó Frigyes alpolgármester:** De a hivatal nem rakott rá semmit, elméletileg ez nem jogsértő?

**Dr. Horváth Renáta igazgatási ügyintéző:** Nem jogsértő, a Földhivatal szerint ez egy formai probléma. Attól függetlenül ki volt függesztve.

**Szabó Frigyes alpolgármester:** De akkor ezek szerint a Földhivatal még sem fogadta el.

**Dr. Horváth Renáta igazgatási ügyintéző:** Érkeztek jelzések ezzel kapcsolatban, vitatták ennek a jelentőségét, ezért úgy döntöttünk, hogy levesszük.

**Szabó Frigyes alpolgármester:** Meghallgathatnánk ezt a problémát? Gondolom Te beszéltél a Földhivatallal, milyen problémákat mondtak?

**Dr. Horváth Renáta igazgatási ügyintéző:** Beszéld meg a polgármester úrral, mi volt a problémája. Nem a Földhivatal részéről merült fel a probléma. Azt mondta a Földhivatal, bár formai okok vannak, ha hatvan napra ki van függesztve akkor ezt meg lehet lépni. De pénteken levételre került a szerződés, nincs meg a hatvan nap, tehát nincs miről beszélni.

**Szabó Frigyes alpolgármester:** Jó, de akkor most beszéljünk arról, ha mondjuk eláll a vevő ettől a földvásárlástól emiatt a hiba miatt, mert azért ne rázzuk le a felelősséget.

**Dr. Horváth Renáta igazgatási ügyintéző:** Én nem állítottam ilyet egy szóval sem.

**Szabó Frigyes alpolgármester:** Az Idinek ezt az anyagi kárt ki fogja megtéríteni?

**Dr. Horváth Renáta igazgatási ügyintéző:** Erről a Gabi meg az Ildi beszélt telefonon, de mivel még utána kell nézni, ezért erről nem tudok nyilatkozni.

**Szabó Frigyes alpolgármester:** Ildi, miről beszéltetek?

**Porpáczy Andrásné képviselő:** Létezetik egy felelősség biztosítás, de hát elég bonyolult. Engem ez nem segít ki, mert nekem határidőim vannak, nekem fizetnem kell.

**Szabó Frigyes alpolgármester:** Most tök mindegy, hogy ki veszi meg …

**Porpáczy Andrásné képviselő:** Hát az sem mindegy, mert nekem szóbeli megállapodásaim voltak a Tirollal, amit az újdonsült vevő nem fog teljesíteni.

**Szabó Frigyes alpolgármester:** Ez mit jelent?

**Porpáczy Andrásné képviselő:** A Tirollal megbeszéltem, ha ezeket a földeket megveszi, megműveli másik két földemet, és ezt a Horváth Zsolt nem fogja megcsinálni. Ez éves szinten 70-80 000 Ft.

**Szabó Frigyes alpolgármester:** Én most nem értem az egészet. És nem számoltatok a Tirollal, hogy esetleg valaki elővásárlási joggal él?

**Porpáczy Andrásné képviselő:** Ne, mert olyan árat adott a Tirol, hogy nem gondolta, hogy más is ad ennyit.

**Szabó Frigyes alpolgármester:** Ha ezen a földterületen nem volt dátum, de lejárt a hatvan nap, és megvette volna a területet, akkor elméletileg a másik kettőre elővásárlási joga van.

**Porpáczy Andrásné képviselő:** Dehogyis, együtt van mindhárom, csak kettő később került kifüggesztésre.

**Szabó Frigyes alpolgármester:** Ha ő megvette, akkor elővásárlási joga van, és nem tolakodhat be egy másik ember..

**Porpáczy Andrásné képviselő:** Dehogynem, mindegyikbe beletolakodhat.

**Dr. Horváth Renáta igazgatási ügyintéző:** Mindegyikre tehet elővásárlási nyilatkozatot. Van egy sorrend a földtörvényben, hogy ki jogosult nyilatkozatot tenni … helyben lakó szomszéd stb …, minél inkább távolodunk az ingatlantól, nyilván annál később érvényesíthet elővásárlási jogot.

**Deák István György polgármester:** A lényeg, hogy Porpáczy Andrásnét valamilyen formában hogyan lehetne segíteni? Kérdezem, Porpáczy Andrásnét a tárgyalásból ki kell zárni?

**Dr. Horváth Renáta igazgatási ügyintéző:** Nem, csak a határozathozatalból, amennyiben érintett.

**Deák István György polgármester:** Jegyzőnő azt mondta van arra biztosítás, ha a hivatal valamit esetleg elkövet. Nem tudom elképzelni, ha valakinek kárt okoznak, ki beszélt rá téged Ildi, hogy ez egy bonyolult dolog? Ha elkövet egy problémát a hivatal, neked károd származik, akkor neked ez a biztosítás bonyolult ügy?

**Porpáczy Andrásné képviselő:** Peres ügy, és ezt abszolút nem akarom. Nem akarok bíróságra járni, hosszan tartó, aztán mehetek a híd alá.

**Deák István György polgármester:** Szerintem a kártérítés arra vonatkozik, hogy te nem jutottál a pénzedhez. Be lesz adva a biztosítónak az igény a kár iránt. Te a károsult vagy, azt ki kell fizetni. Te nem a biztosítást kötő fél vagy. Nem értem, ki adta neked ezt a tanácsot?

**Szabó Frigyes alpolgármester:** Te vélhetőleg hatvan nap múlva kapod meg ezt a pénzt.

**Porpáczy Andrásné képviselő:** Nem, mert a Tirol nincs itthon.

**Deák István György polgármester:** 2.601.000. Ft károd származott, a Tirolnak összesen 12.000.000. Ft –ot kellett volna fizetnie. A biztosító kifizeti a károdat, akkor 14.601.000. Ft jár neked összesen, mert van biztosítása a cégnek. Most döntsük el, van biztosítása a cégnek vagy nem, van felelősség vagy nincs felelősség? Ki mondta Neked, hogy perelni kell? Te károsultja vagy ennek az ügynek, nem fél vagy.

**Szabó Frigyes alpolgármester:** Ugyanolyan, mint egy baleset, ha nekem jön valaki, a biztosító kifizeti a káromat, rajta meg behajtja. Ha a hivatalnak nincs biztosítása, nem fizeti ki a kárt, abban az esetben lehet bíróságra menni és perelni a hivatalt kártérítés címén.

**Deák István György polgármester:** Nekem azt mondta a jegyzőnő, hogy van biztosítása a hivatalnak és a biztosítás terhére ezt kifizetik. Volt egy másik dolog is, hogy itt a képviselő-testület tud-e segíteni, hogy a bank ne tegyen tönkre egy családot. Kérlek Renáta, mi az álláspontod a biztosítással kapcsolatban.

**Dr. Horváth Renáta igazgatási ügyintéző:** A biztosításról nem tudok nyilatkozni, milyen feltételekkel kötötték. Erről a jegyzőnőt kellene kérdezni.

**Szabó Frigyes alpolgármester:** A jegyzőnő azt mondta, hogy van, akkor nem értem.

**Dr. Horváth Renáta igazgatási ügyintéző:** Én nem tudok nyilatkozni a biztosításról.

**Deák István György polgármester:** Itt nem kis pénzről van szó, mert az Ildi a banki eurós problémák miatt óriási összeggel tartozik. Az idővel az a 2.600.000. Ft ugyanúgy elúszik, mint a málna a liter vízben. A lényeg, hogy nincsen Porpáczy Andrásné semmivel kapcsolatban a biztosítóval, mert nem a biztosító, nem őt biztosította, ő egy kárt szenvedett. A Porpáczynénak hivatali okból felmerült a kára, és a hivatal azért köt biztosítást, hogy ne személyesen legyen bárki a hivatali dolgozók közül károsítva. Ez ugyanúgy van nálunk a vasútnál is, ha valakinek kára származott, nem a kalauz fizeti meg, hanem a biztosító, még ha a kalauz hibázott is. A Porpáczynénak ugyanúgy elmondták, hogy van biztosítás, mint nekem.

**Dr. Horváth Renáta igazgatási ügyintéző:** Nem vitatom, hogy van-e biztosítás, hanem semmi konkrétumot nem tudok róla.

**Szabó Frigyes alpolgármester:** De ide küld a Gabi, és nem világosít fel arról, nem-e hívta fel a biztosítót, folyamatban van, írjuk a papírokat. Nem tájékoztatott erről a Gabi?

**Dr. Horváth Renáta igazgatási ügyintéző:** Nem, nem tájékoztatott erről a Gabi.

**Szabó Frigyes alpolgármester:** Mi jobban szerettük volna, ha a Gabi jön ide.

**Dr. Horváth Renáta igazgatási ügyintéző:** Akkor majd tájékoztatom a jegyző asszonyt.

**Szabó Frigyes alpolgármester:** Akkor kérlek hívd fel a Gabit, milyen lépés történt.

Szabó Frigyes alpolgármester telefonon nem érte el Szita Gabriella jegyzőt.

**Bartus Dávid képviselő:** Azt nem értem, hogy az Ildi mikor minősül károsultnak. Egy földeladásnak van egy hivatalos menete. Ha nálatok történt egy baki, akkor lejár a határidő, az Ildi szembesül vele, hogy nem sikerült eladni.

**Dr. Horváth Renáta igazgatási ügyintéző:** Nem csak ez az egy határidő van, lejár a hatvan nap, megfelelt a kritériumoknak, következő napon le kell venni. Onnantól nyolc nap van arra, hogy tovább küldjem. A Földhivatal 30-60 napos határidőkkel dolgozik. Ő tovább küldi a helyi földbizottságnak, ha van, ha nem akkor a Nemzeti Agrárgazdasági Kamarának, aki állást foglal abban, hogy a szerződés a földforgalmi törvényben foglalt tartalmi kritériumoknak megfelel-e: nem túl magas, vagy túl alacsony a vételár, nem zárják-e ki a többi elővásárlásra jogosultat stb ... A gyakorlat szerint ez úgy működik, hogy mondjuk, amit tavaly szeptemberben elküldtem a Földhivatalnak, arra az állásfoglalás a jóváhagyásról ezekben a hónapokban érkezik vissza. Ez majdnem egy éves folyamat.

**Bartus Dávid képviselő:** Megvolt a vételi szándék, ezzel szembesül az Ildi, hogy nem sikerült, felmerül a felelősség a hivatal részéről? Az Ildinek most milyen lehetőségei vannak? Őt anyagi kár érte, mert ez a pénz nem teljesül időre.

**Szabó Frigyes alpolgármester:** Péntek óta történt-e valami intézkedés?

**Dr. Horváth Renáta igazgatási ügyintéző:** Nem kaptam róla tájékoztatást.

**Szabó Frigyes alpolgármester:** Nem látom értelmét így a dolognak, mert a hivatal sajnos elfelejt működni.

**Deák István György polgármester:** Mielőtt feltenném szavazásra a kérdést, hogy valamivel segítsük a helyzetet, kérlek Reni mond el …

**Dr. Horváth Renáta igazgatási ügyintéző:** Arról kaptam tájékoztatást, hogy felmerült egy lehetőség, egy visszatérítendő egyszeri támogatásról lenne szó. Ez megfelel a valóságnak?

**Deák István György polgármester:** Természetesen felmerült ilyen.

**Dr. Horváth Renáta igazgatási ügyintéző:** Tehát konkrétan egy kamatmentes kölcsönre gondoltak.

**Deák István György polgármester:** Szerintem ez tévedés.

**Dr. Horváth Renáta igazgatási ügyintéző:** Akkor nem folytatnám. Akkor miről volt szó?

**Deák István György polgármester:** Azt, hogy folytatod, vagy nem, azt a jegyzőnő mondta?

**Dr. Horváth Renáta igazgatási ügyintéző:** Nem, csak nem látom értelmét elkezdeni beszélni valamiről, ha nem tudom, hogy Ön mire gondol.

**Deák István György polgármester:** Ha a jegyzőnő mondott valami elfogadhatót, akkor hallgatjuk és döntünk az alapján.

**Dr. Horváth Renáta igazgatási ügyintéző:** Maradjunk annyiban, hogy a biztosításról jelen pillanatban nyilatkozni nem tudok, a Gabi holnap keresi Önt, hogy milyen lépések történtek ez ügyben. Amiről én tájékoztatást kaptam, hogy esetlegesen felmerült az, hogy az önkormányzat szociális rendeletében volt még 2010 körül egy olyan rendelkezés, ami egy szociális kölcsön, ami egyedi méltányolható esetben, konkrétan meghatározható feltételek teljesülése esetén volt nyújtható. Jelen pillanatban ez a rendeletben nincsen benne, de módosítani lehet. Amennyiben ez az összeg a szerződés folytán rendelkezésre állna, úgy Ildi meg tudná adni az önkormányzatnak.

**Szabó Frigyes alpolgármester:** És ez hivatalos is lenne?

**Deák István György polgármester:** És ezt a Gabi mondta, hogy így lehet?

**Dr. Horváth Renáta igazgatási ügyintéző:** Lehet módosítani az önkormányzat rendeletét. Újra össze kell hívni a testületi ülést, elfogadják. Egy kérelem, egy formanyomtatvány, szerződés és nyújtható kölcsön. Csak kell alkotni egy rendeletet, hogy valami legyen mögötte.

**Porpáczy Andrásné képviselő:** Annyira eldurvult a kölcsönünk, hogy azért akarjuk megszüntetni, hogy ennek a kölcsönnek vége legyen és én nem akarok több kölcsönt felvenni.

**Deák István György polgármester:** Véleményem szerint, amit a jegyzőnő javasolt, egy újabb kölcsönnel rossz nyelven élve nem megsimogatnánk, hanem seggbe rúgnánk az Ildit.

**Szabó Frigyes alpolgármester:** Egyet nem értek. Az önkormányzat 2.500.000 Ft szociális kölcsönt ad. Az önkormányzatnak hogyan térül meg ez az összeg? Porpáczynétől követeljük vissza, vagy a hivataltól?

**Deák István György polgármester:** Mire terheljük rá? Ha ráteszem a földjeire a jelzálogot, akkor el sem tudja adni. A házra már nem tudom rátenni, mert nem ér annyit az egész ház. Kifizettél Ildi 9.000.000. Ft-ot, , meg 5.000.000. Ft tőkét még kifizetsz 24.000.000. Ft-ot … 38.000.000. Ft-ért mozgólépcsős házat lehet venni, melléképülettel, ahol a „tyúkok futószalagon tojnak”. Semmi mást nem akarsz fizetni, csak az érzelmeidet meg az emlékeidet. Az a 2.500.000. Ft, amit nem tudsz megfizetni holnap után, mert az a nyolc nap, ami Renáta mond, mert nyilván elküldenék az első napon, miért ne tennék meg … nyilván csak formaiságok vannak, hogy az adásvételi szerződés átmenjen … de itt a formaiságokon megbukott.

Azért voltunk kénytelenek belekerülni, mert képviselő urak és képviselő asszonyok, mi esküt tettünk, valamint én a földbizottság elnöke vagyok. Le van írva az elővásárlási törvény szerint, hogy mint vannak ezek a dolgok. Frigyes megkérdezte ezt az egész dolgot, ha 6.-án hozzájut az osztrák a földhöz és megvásárolja, abban a pillanatban megváltozik a státusza, pethőhenyei földtulajdonos lesz. Vátozik a státusza vagy, nem?

**Dr. Horváth Renáta igazgatási ügyintéző:** Elővásárlási joga lehetne majd.

**Deák István György polgármester:** Attól kezdve a többit kigolyózta. A Horváth Zsolték … és ezt tisztázni szeretném, mert valaki félre lett vezetve ebben a dologban … tessék azt mondani nem így történt. Szidi megérkezett pénteken reggel, tudatosult benne, hogy nincs itt a kulcs, így volt?

**Dr. Horváth Renáta igazgatási ügyintéző:** Nem tudom, pénteken szabadságon voltam.

**Deák István György polgármester:** Szidi kitette a lábát, jött a Horváth Zsolt, felhív engem, hogy meg akarja nézni a kifüggesztést. Elmentünk mihozzánk, Jutka felment a netre, mutatta, hogy nincs rajta bélyegző. Azt mondták nekünk, hogy a Tirol biztos itt is megvette a jegyzőt, mint Szentivánon, mert ott a jegyző ilyen és ilyen nyilatkozatot tett. Ekkor felhívtam a jegyzőnőt, mondtam, hogy baj van. Igen, mondta a jegyzőnő, volt itt a Zsolt, nyilatkozatot tett a 20.-ai szerződésekre. És ha ő 6-án lekésik, akkor 6.-án megváltozik a státusza a vásárlónak, mivel nincs rajta pecsét, de elfogadjuk …

**Dr. Horváth Renáta igazgatási ügyintéző:** Benn volt 6.-án a Horváth Zsolt, de nem tudott nyilatkozatot tenni, mivel nem engedtem, mert levételre került a szerződés.

**Deák István György polgármester:** Ehhez a jogügylethez van-e köze a Szabó Frigyesnek, a Marikának, Dávidnak, vagy nekem?

**Dr. Horváth Renáta igazgatási ügyintéző:** Semmi.

**Deák István György polgármester:** Van-e hozzá valami közünk ahhoz az ügylethez, hogy a Földhivatal azt mondta el lesz rendezve?

**Dr. Horváth Renáta igazgatási ügyintéző:** Nincs.

**Deák István György polgármester:** A földvásárláshoz van-e bármelyikünknek köze?

**Dr. Horváth Renáta igazgatási ügyintéző:** Nincs.

**Deák István György polgármester:** Tettem-e én, vagy a feleségem, vagy a gyerekeim bármilyen elővásárlási nyilatkozatot, amely így néz ki …

**Dr. Horváth Renáta igazgatási ügyintéző:** Tudom, hogy néz ki.

**Deák István György polgármester:** Voltam-e benn 6.-án?

**Dr. Horváth Renáta igazgatási ügyintéző:** Nem.

**Deák István György polgármester:** Azt nem akarom elmondani, hogy a földvásárlás előtt Porpáczyné miért keresett meg, milyen tanácsot adtam neki, mert az nem tartozik ide.

Törvényileg kivel áll kapcsolatban a Porpáczyné?

**Dr. Horváth Renáta igazgatási ügyintéző:** Milyen kapcsolatban? Bővebben?

**Deák István György polgármester:** Kártérítési kapcsolatban.

**Dr. Horváth Renáta igazgatási ügyintéző:** A hivatallal.

**Deák István György polgármester:** A hivatalnak mi köze Gősfa Polgármesteri Hivatalához?

**Dr. Horváth Renáta igazgatási ügyintéző:** Gősfának nincs Polgármesteri Hivatala. Van Gősfa Község Önkormányzata és a Nagypáli Közös Önkormányzati Hivatal.

**Deák István György polgármester:** Gősfa Önkormányzatához mi köze van Porpáczynéval?

**Dr. Horváth Renáta igazgatási ügyintéző:** Semmi.

**Deák István György polgármester:** Vasboldogasszony? Pethőhenye?

**Dr. Horváth Renáta igazgatási ügyintéző:** Semmi.

**Deák István György polgármester:** Javaslom, hogy a Nagypáli Közös Önkormányzati Hivatal próbája ezt a pénzt megelőlegezni, biztosítsa Porpáczy Andrásné képviselő részére kárának megtérítését. A hivatalnak van egy költségvetése, nem okoz gondot, ennek a megelőlegezése. És ha ehhez szükséges a kilenc település ülésének összehívása, akkor kezdeményezem az összehívást, mielőtt a hétvégén valaki kitalálná, hogy ennyi pénz után nem folytatja tovább a kölcsönt, mert ő kölcsönt kölcsönből fizet. És a kölcsönadók már nagy gondot jelentenek a számára.

**Kövesi Ferencné képviselő:** Nekem az a kérésem, hogy ez a dolog ne húzódjon el, mert a Porpáczynénak komoly problémai lesznek, ha ez egy-két napon belül nem valósul meg.

**Porpáczy Andrásné képviselő:** Bejelentette személyes érintettségét a napirenddel kapcsolatosan, kérte a napirend tárgyalása és határozathozatal alóli kizárását.

**Deák István György polgármester:** Indítványozta, hogy az önkormányzat Porpáczy Andrásné képviselőt személyes érintettsége miatt zárja ki a szavazásból.

Az ülést levezető polgármester megállapította, hogy az ülés határozatképes, jelenlévő képviselők száma 5 fő. A személyes érintettség miatti kizárási indítványt **ülést levezető polgármester** szavazásra bocsátotta.

Pethőhenye Község Önkormányzati Képviselő-testülete 4 igen, 1 tartózkodás szavazattal az indítvány tárgyában a következő határozatot hozta:

**Pethőhenye Község Önkormányzati Képviselő-testületének
39/2016.(VI.07.) számú határozata**

Pethőhenye Község Önkormányzati Képviselő-testülete Porpáczy Andrásné képviselőt személyes érintettsége miatt kizárja a határozathozatal alól.

**Deák István György polgármester:** Indítványozta, hogy Porpáczy Andrásné képviselő részére a Nagypáli Közös Önkormányzati Hivatal a 2016. évi költségvetés terhére biztosítson 2.601.750. Ft összegű kártérítést a Pethőhenye 0110/10. hrsz. alatti ingatlanra vonatkozó adásvételi szerződés hibás kifüggesztése miatt.

Kérdés, hozzászólás a napirenddel kapcsolatosan nem hangzott el, az ülést levezetőpolgármester anapirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta a napirend tárgyában elhangzott indítványt

Pethőhenye Község Önkormányzati Képviselő-testülete 4 igen, 1 tartózkodás mellett a következő határozatot hozta:

**Pethőhenye Község Önkormányzati Képviselő-testületének
40/2016.(VI.07.) számú határozata**

Pethőhenye Község Önkormányzati Képviselő-testülete javasolja, hogy Porpáczy Andrásné képviselő részére a Nagypáli Közös Önkormányzati Hivatal a 2016. évi költségvetés terhére biztosítson 2.601.750. Ft összegű kártérítést a Pethőhenye 0110/10. hrsz. alatti ingatlanra vonatkozó adásvételi szerződés hibás kifüggesztése miatt **.**

 **Felelős: Deák István György polgármester**

 **Határidő: azonnal**

**Deák István György polgármester:** Ha itt most Pethőhenye közpénzéhez hozzányúlnánk, és ennyi összeget átadnánk egy képviselő-testületei tagnak, felmerülne a kérdés. hogy miért nem adtunk még másik 18 hasonló helyzetben lévő pethőhenyei állampolgárnak.

Porpáczyné nem felelőtlenül vette fel a pénzt, annyi, hogy az érzelmeire rámegy az összes birtoka. Ennyi pénzért a Balaton parton vehetne házat és sütkérezhetne a napon, de ő visszavásárolja az érzelmeit, mert itt született, itt lakott, itt élt, itt nyugszanak a szerettei. Ezeket nem lehet megfizetni. És visszautasítom bármi olyan dolgot, amiben itt még csak két szóban is elhangzott a neve bármilyen képviselő társamnak, vagy nekem. Mert nem működhet úgy a hivatal, hogy „megcsináltuk volna, ha …” Ugye így volt a hivatal okfejtése? Nem rólad beszélek ám, vagy a hivatalról … a Földhivatalról.

**Dr. Horváth Renáta igazgatási ügyintéző:** Nekem ilyet nem mondtak.

**Deák István György polgármester:** Akkor kinek mondtak ilyet, mert te ott voltál Nagypáliban.

**Porpáczy Andrásné képviselő:** Én? Mikor?

**Deák István György polgármester:** Hát azt mondtad, beszéltél a jegyzőnővel.

**Porpáczy Andrásné képviselő:** Igen, telefonon. De én nem voltam Nagypáliban.

**Deák István György polgármester:** Igen, és telefonon azt mondta, hogy… megoldotta volna a hivatal, a Földhivatal.

**Porpáczy Andrásné képviselő:** Nem, hanem a Földhivatalban azt mondták, hogy az itteni kifüggesztés a mérvadó és nem az internetes.

**Deák István György polgármester:** És akkor miért nem maradt fenn, miért nem zárták le 6.-án?

**Dr. Horváth Renáta igazgatási ügyintéző:** A Földhivatallal hétfőn beszéltem.

**Deák István György polgármester:** És akkor pénteken miért lett leszedve? Ki szedte le? Hát nem én szedtem le.

**Dr. Horváth Renáta igazgatási ügyintéző:** Teljesen mindegy, ki szedte le.

**Szabó Frigyes alpolgármester:** Ha lehetne véleményem, szerintem akkor ezek szerint mikor megjelent a Horváth Zsolt a hivatalban, azután kellett leszedni a kifüggesztést, mert esetleg valami jogi lépésekkel megfenyegette a hivatalt.

**Dr. Horváth Renáta igazgatási ügyintéző:** Nem, a Horváth Zsolt tegnap volt a hivatalban, a szerződés pénteken lett leszedve.

**Deák István György polgármester:** A Horváth Zsolt itt volt a hivatalban, Pethőhenyén.

**Szabó Frigyes alpolgármester:** Akkor elméletig pénteken szembesült a dologgal, hogy nem megfelelő a jogszabály szerint, hétfőn bement és nem reklamált?

**Dr. Horváth Renáta igazgatási ügyintéző:** Nem.

**Szabó Frigyes alpolgármester:** Tehát azt mondta, hogy minden rendben van?

**Dr. Horváth Renáta igazgatási ügyintéző:** Nem, mondtam neki, hogy erre a szerződére a jognyilatkozatot nem tudom befogadni, mert hibás volt a kifüggesztés, le lett szedve. Másról nem nyilatkozott, annyit tudok elmondani, ami történt.

**Szabó Frigyes alpolgármester:** Most elnézést, ha a tényeket kérdezzük, akkor a hivatal elzárkózik az igazság kimondása elől?

**Dr. Horváth Renáta igazgatási ügyintéző:** Mi elől zárkózom el?

**Szabó Frigyes alpolgármester:** Mert most mondtad, hogy eddig tudsz nyilatkozni.

**Dr. Horváth Renáta igazgatási ügyintéző:** Annyit tudok nyilatkozni, amiről tudok. Valótlant nem állíthatok, ami nem a valóságnak megfelelő.

**Szabó Frigyes alpolgármester:** Most az is valótlanság, hogy ki vette le a faliújságról. Ő már úgy ment be a hivatalba, hogy le lett szedve a szerződés, ezért átment Páliba, hogy elővásárlási joggal szeretne élni, és ott fel lett világosítva.

**Dr. Horváth Renáta igazgatási ügyintéző:** Nem volt reakciója rá, tudomásul vette, kész pont.

**Szabó Frigyes alpolgármester:** De ha ő nem jön be a hivatalba, akkor nem lesz levéve?

**Dr. Horváth Renáta igazgatási ügyintéző:** Nem azért lett levéve, mert a Horváth Zsolt bejött.

**Szabó Frigyes alpolgármester:** Hanem?

**Dr. Horváth Renáta igazgatási ügyintéző:** Mert úgy lett határozva, hogy le lesz véve.

**Szabó Frigyes alpolgármester:** De ki határozott így?

**Dr. Horváth Renáta igazgatási ügyintéző:** A jegyző asszony.

**Szabó Frigyes alpolgármester:** Most ne haragudj, ha fent van egy hibás kifüggesztett adásvételi szerződés szinte két hónapig, érdekes módon a jegyzőnőnek két hónap jut eszébe, hogy húúú elbasztuk, le kell szedni.

**Porpáczy Andrásné képviselő:** Nem jutott eszébe, mert figyelmeztetve lesz.

**Szabó Frigyes alpolgármester:** És ki figyelmeztette?

**Porpáczy Andrásné képviselő:** A Pista.

**Deák István György polgármester:** Zsolti reklamált, hogy van kirakva. Itt volt rajta határidő. Azt mondták azért van szétszedve a kifüggesztési határidő, hogy megtévesszék a vásárlókat. És miért lett szétszedve a három föld?

**Porpáczy Andrásné képviselő:** Mikor bementünk az ügyvédhez aláírni, láttam, hogy csak egy készült el, a Melinda ott előttünk készítette el a másik kettőt.

**Deák István György polgármester:** Miért később lett kifüggesztve a másik kettő?

**Dr. Horváth Renáta igazgatási ügyintéző:** Külön ügyiratban voltak a szerződések. Onnantól kezdve, hogy az adásvételi szerződés beérkezik, tizenöt napom van a kifüggesztésre. Mindegyik ki lett függesztve tizenöt napon belül a beérkezéstől számítva. Amikor megkaptam az ügyiratot, én kifüggesztettem.

**Deák István György polgármester:** Akkor az ügyvédnél késett a dolog.

**Dr. Horváth Renáta igazgatási ügyintéző:** Nem tudom. Én, amikor megkaptam az ügyiratot, kifüggesztettem.

**Deák István György polgármester:** És akkor nem akarok én rosszmájú lenni, mert alpolgármester úr rákérdezett, hogy kijön és mondták, hogy vélhetőleg a Renáta, … ebben az esetben nagyon érdekes, hogy már nem 2.600.000 Ft-tal lesz károsult, hanem annak a többszörösével.

**Porpáczy Andrásné képviselő:** Az adásvételi szerződés megírása teljesen egyszerre történt. Majd megkérdezem, úgyis hív az ügyvéd.

**Szabó Frigyes alpolgármester:** Szerintem az aláírásnál ott van a dátum, ha egyforma dátum van, akkor elméletileg.

**Deák István György polgármester:** Kérem Renátát, hogy ezt úgy kezelni, hogy a holnapi napon a jegyzőkönyv készüljön el, a hanganyagról másolatot kérünk. Holnapi napon a Jegyzőségen ez a dolog legyen megtárgyalva, de legalább 48 órán belül legyen valami válasz elérhető. Mert ha az Ildit becsapták a biztosítással, akkor ez egy érdekes dolog. Nagyon szomorú lenne, ha az lenne a kérdés, hogy megcsináltuk volna, ha. Péteken én senkit sem utasítottam, hogy bármilyen papír lekerüljön. Ezeket az intézkedéseket, aki csinálta, nyilvánvalóan valakit felhívott, állásfoglalást kért. Még egy kérdés: ez az ügy a kihirdetés önkormányzati szakaszban volt, ehhez mi köze a Földhivatalnak?

**Dr. Horváth Renáta igazgatási ügyintéző:** A következő állomás az önkormányzat hirdetőtáblája után a Földhivatal (Zala Megyei Kormányhivatal Földhivatali Főosztály), aki jóváhagyja vagy sem a szerződést. Mivel a Földhivatalnak van egy kialakult gyakorlata, nyilván több szerződéssel találkoznak, mint én, ezért értekezni kell vele.

**Deák István György polgármester:** Ki a felügyelete az önkormányzatnak?

**Dr. Horváth Renáta igazgatási ügyintéző:** A Földhivatal hatáskörébe tartozik a szerződés jóváhagyása vagy nem jóváhagyása. Nyilván akármilyen hiba történik a kifüggesztés során, a Földhivatal az első, aki nyilatkozni tud arról, hogy a kifüggesztés érvényességét az mennyiben érinti vagy nem érinti.

**Deák István György polgármester:** De önkormányzati ügyben az önkormányzat törvényei vonatkoznak erre.

**Dr. Horváth Renáta igazgatási ügyintéző:** Nem, a földforgalmi törvény vonatkozik erre, nem a helyi önkormányzatokról szóló törvény.

**Deák István György polgármester:** A Földhivatalnak legfeljebb sajnálkozhat, de ott semmilyen beleszólása ….

**Dr. Horváth Renáta igazgatási ügyintéző:** Egy jogász úrral beszéltem telefonon, aki a Földhivatal részérő állásfoglalást adott, és aki felettesével egyeztetett erről a kérdésről.

**Deák István György polgármester:** És oda tudod adni ezt az állásfoglalást?

**Dr. Horváth Renáta igazgatási ügyintéző:** Szóban hangzott el.

**Deák István György polgármester:** És azt nem tudod, ki mondta?

**Dr. Horváth Renáta igazgatási ügyintéző:** Dr. Viola úr.

**Deák István György polgármester:** Köszönöm.

**Szabó Frigyes alpolgármester:** Tehát, akkor feltehetően a Földhivatal részéről tanácsolták, hogy pénteken legyen levéve.

**Porpáczy Andrásné képviselő:** Hétfőn beszélt vele a Reni.

**Szabó Frigyes alpolgármester:** És akkor a Szidi vette le pénteken az irodában?

**Deák István György polgármester:** Hát nyilván a Szidit is utasították. A jegyzőnő vette le pénteken, és akkor utasította a Szidit, házon belül a jegyzőnő rendelkezett.

Egy kérdésem lenne még: az Alapítvány részéről a pénz át lett utalva?

**Dr. Horváth Renáta igazgatási ügyintéző:** Utána kell járnom, arról volt szó, ha a megállapodást aláírták, ellenjegyzés után történhet az utalás.

1. **Nagypáli Közös Önkormányzati Hivatal fenntartó önkormányzatai együttes ülésének összehívása**

 **Előadó: Deák István György polgármester**

**Deák István György polgármester:** Elmondta, hogy elképzelhető, hogy a kártérítés kifizetéséhez szükséges az együttes ülés összehívása.Indítványozta, hogy amennyiben a kártérítés kifizetés szükséges, Pethőhenye Község Önkormányzati Képviselő-testülete kezdeményezi a Nagypáli Közös Önkormányzati Hivatal fenntartó önkormányzatai együttes ülésének összehívását. Kérte a képviselőket, mondják el véleményüket, tegyék meg javaslataikat.

Kérdés, hozzászólás a napirenddel kapcsolatosan nem hangzott el, az ülést levezetőpolgármester anapirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta a napirend tárgyában elhangzott indítványt.

Pethőhenye Község Önkormányzati Képviselő-testülete 5 igen egyhangú szavazattal a következő határozatot hozta:

**Pethőhenye Község Önkormányzati Képviselő-testületének
41/2016.(VI.07.) számú határozata**

Pethőhenye Község Önkormányzati Képviselő-testülete kezdeményezi a Nagypáli Közös Önkormányzati Hivatal fenntartó önkormányzatainak összehívását, amennyiben a Pethőhenye 0110/10. hrsz. alatti ingatlanra vonatkozó adásvételi szerződés hibás kifüggesztése miatt a 2.601.750. Ft összegű kártérítés kifizetéséhez szükséges.

A képviselő-testület felhatalmazza a polgármestert, hogy gondoskodjon az együttes ülés összehívásáról, a téma és az előterjesztés előkészítéséről.

**Határidő: azonnal**

 **Felelős: Deák István György polgármester**

1. **Vis maior pályázat benyújtása**

 **Előadó: Deák István György polgármester**

**Deák István György polgármester:** Elmondta, hogy a vasárnapi vihar miatt jó néhány pethőhenyei utat (2488. hrsz., 2099. hrsz., 2517. hrsz., 2684. hrsz., 1845. hrsz., 0116/1.hrsz., 0116/10. hrsz. 1973. hrsz., 2018.hrsz., 087.hrsz., 095.hrsz.) elmosott az esőzés, erre tekintettel vis maior pályázat benyújtása vált szükségessé. Kérte a képviselőket, mondják el véleményüket, tegyék meg javaslataikat.

Kérdés, hozzászólás a napirenddel kapcsolatosan nem hangzott el, az ülést levezetőpolgármester anapirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd szavazásra bocsátotta a napirend tárgyában elhangzott indítványt.

Pethőhenye Község Önkormányzati Képviselő-testülete 5 igen egyhangú szavazattal a következő határozatot hozta:

**Pethőhenye Község Önkormányzati Képviselő-testületének
42/2016.(VI.07.) számú határozata**

Pethőhenye Község Önkormányzati Képviselő-testülete úgy határozott, hogy vis maior támogatás címén pályázatot nyújt be a Belügyminisztérium felé a Pethőhenye 2488. hrsz.-ú, 2099. hrsz.-ú, 2517. hrsz.-ú, 2684. hrsz.-ú, 1845. hrsz.-ú, 0116/1.hrsz.-ú, 0116/10. hrsz.-ú,1973. hrsz.-ú, 2018.hrsz.-ú, 087.hrsz.-ú, valamint 095.hrsz –ú utak tekintetében.

A képviselő-testület felhatalmazza a polgármestert a pályázat aláírására.

**Határidő: azonnal**

 **Felelős: Deák István György polgármester**

Egyéb nem hangzott el, a polgármester bejelentette, hogy az elfogadott napirendet a képviselő-testület megtárgyalta, megkérdezte a képviselőket, van-e egyéb közérdeket érintő kérdésük, vagy bejelentésük.

Egyéb közérdeket érintő kérdés, bejelentés nem hangzott el, a polgármester megköszönte a megjelenést és az ülést 20,45 órakor bezárta.

**K.m.f.**

 **Deák István György Szita Gabriella
 polgármester jegyző**